Bħala parti mir-rispons globali tal-UE għall-coronavirus, fil-15 ta' Ġunju se titlaq titjira tal-pont umanitarju bl-ajru tal-UE minn Maastricht (in-Netherlands) lejn Kabul (l-Afganistan). It-titjira se twassal 100 tunnellata ta' materjali li jsalvaw il-ħajjiet biex jiġu forniti l-imsieħba umanitarji ffinanzjati mill-UE. It-titjira hija ffinanzjata għalkollox mill-UE u hija parti mit-titjiriet attwali fl-ambitu tal-pontijiet bl-ajru lejn żoni kritiċi tad-dinja. L-UE qed tipprovdi wkoll pakkett ġdid ta' għajnuna ta' €39 miljun biex tagħti spinta lir-rispons għall-coronavirus kif ukoll biex tgħin lill-vittmi tal-gwerra, tal-ispostament furzat u tad-diżastri naturali fl-Afganistan. Il-Kummissarju għall-Ġestjoni tal-Kriżijiet Janez Lenarčič qal: “F'dawn iż-żminijiet diffiċli, l-UE tkompli tappoġġa l-aktar persuni vulnerabbli fl-Afganistan. Il-pandemija tal-coronavirus tirrappreżenta sfidi loġistiċi enormi għall-komunità umanitarja, u għad hemm bżonn kbir f'erjas kritiċi. B'dan il-pont bl-ajru l-UE qed twassal assistenza vitali bħal ikel, nutrizzjoni, ilma u kenn biex tiżgura li l-għajnuna tasal għand kemm jista' jkun nies, u biex tikkontribwixxi għas-sostenn tal-poplu Afgan.” Il-proġetti umanitarji tal-UE fl-Afganistan jiffokaw fuq l-għoti ta' kura tas-saħħa ta' emerġenza, kenn, assistenza alimentari, aċċess għal faċilitajiet tal-ilma nadif u tas-sanità, kif ukoll servizzi ta' protezzjoni varji li jappoġġaw lin-nisa u lit-tfal. Mill-2019 'l hawn ġew allokati kważi €100 miljun f'appoġġ umanitarju biex tkun żgurata l-assistenza ta' solliev kritika għal dawk l-aktar vulnerabbli. Barra minn hekk, il-Mekkaniżmu ta' Rispons ta' Emerġenza ffinanzjat mill-UE jgħin lill-persuni li reċentement kienu spostati fl-Afganistan. Fl-2019 u fl-2020 il-Mekkaniżmu laħaq 400,000 ruħ fil-provinċji kollha permezz tal-għoti ta' għajnuna bħall-ilma nadif u l-aċċess għas-servizzi ta' sanità. Sfond L-insigurtà u l-kunflitt li għaddej qed ikomplu jikkawżaw tbatija enormi u spostament tan-nies fl-Afganistan u fir-reġjun sħiħ. Aktar minn 3.5 miljun persuna għandhom bżonn servizzi tas-saħħa essenzjali. Madwar 13.5-il miljun ruħ m'għandhomx biżżejjed x'jieklu u mill-inqas 9 miljun ruħ għandhom bżonn assistenza alimentari. L-UE ilha tiffinanzja l-operazzjonijiet umanitarji fl-Afganistan mill-1992, u sal-lum ipprovdiet kważi €935 miljun.